
I. PREDMET I SVRHA PROGRAMA

Predmet ovoga Programa je dodjela namjenskih sredstava jedinicama lokalne samouprave s područja Zadarske županije radi provedbe lokalnih javnih poziva za dodjelu potpora poljoprivrednicima za podizanje novih nasada višnje maraške (Prunus cerasus var. marasca) na poljoprivrednim površinama na području Zadarske županije.
Jedinice lokalne samouprave odabrane na Javnom pozivu Zadarske županije korisnici su sredstava ovoga Programa, dok su poljoprivrednici odabrani na lokalnim javnim pozivima krajnji korisnici potpore.
Višnja maraška autohtona je i tradicionalno uzgajana sorta koja predstavlja prepoznatljiv simbol Dalmacije te vrijednu kulturu za lokalno gospodarstvo, prehrambenu industriju i turističku prepoznatljivost područja. Svrha Programa je revitalizacija uzgoja višnje maraške i povećanje proizvodnih površina podizanjem novih nasada.
Cilj Programa je podizanje novih nasada višnje maraške na ukupnoj površini od približno 50 ha tijekom triju provedbenih ciklusa.
Program se provodi u tri godišnja ciklusa, 2026., 2027. i 2028. godine, s okvirnim ciljem podizanja 10 ha novih nasada u prvom ciklusu te po 20 ha u drugom i trećem ciklusu. Ostvarenje godišnjih ciljeva ovisi o raspoloživim proračunskim sredstvima, broju uključenih jedinica lokalne samouprave, broju prihvatljivih krajnjih korisnika i raspoloživosti odgovarajućeg sadnog materijala.
Neostvareni opseg iz pojedinog ciklusa može se, u skladu s raspoloživim proračunskim sredstvima, prenijeti u sljedeći ciklus.
Provedbeni ciklusi odnose se na godine objave Javnog poziva Zadarske županije i odabira jedinica lokalne samouprave. Provedba lokalnih javnih poziva, odabir krajnjih korisnika, provedba ulaganja i isplata potpora mogu se nastaviti nakon isteka godine u kojoj je pojedini županijski Javni poziv objavljen.
II. PRAVNI I STRATEŠKI OKVIR

Ovaj Program donosi se i provodi u skladu sa sljedećim propisima, općim aktima i aktima strateškog planiranja:
1. Zakon o poljoprivredi (Narodne novine br. 118/18, 42/20, 127/20 i 52/21, 152/22, 152/24)
1. Uredba Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore u poljoprivrednom sektoru, kako je posljednji put izmijenjena Uredbom Komisije (EU) 2024/3118
1. Zakon o regionalnom razvoju Republike Hrvatske (Narodne novine br. 45/26)
1. Statut Zadarske županije („Službeni glasnik Zadarske županije“, br. 10/26)
1. Proračun Zadarske županije za 2027. godinu i projekcije za 2028. i 2029.
III. PRIHVATLJIVI PRIJAVITELJI I KRAJNJI KORISNICI

3.1. Prihvatljivi korisnici
Prihvatljivi prijavitelji u okviru ovoga Programa jesu jedinice lokalne samouprave s područja Zadarske županije koje ispunjavaju uvjete utvrđene ovim Programom, godišnjim Javnim pozivom i Uputama za prijavitelje.
Jedinica lokalne samouprave kojoj se odobre sredstva stječe status korisnika sredstava Programa.
3.2. Uvjeti prihvatljivosti prijavitelja
Prijavitelj mora:
· osigurati vlastita sredstva za sufinanciranje aktivnosti u iznosu utvrđenom godišnjim Javnim pozivom; 
· obvezati se provesti lokalni Javni poziv za dodjelu potpora krajnjim korisnicima; 
· sredstva koristiti isključivo za namjene utvrđene ovim Programom; 
· osigurati praćenje, kontrolu i izvještavanje o provedbi Programa; 
· ispunjavati ostale uvjete utvrđene godišnjim Javnim pozivom i Uputama za prijavitelje.
3.3. Krajnji korisnici potpore
Krajnji korisnici potpore jesu poljoprivrednici koje jedinice lokalne samouprave odaberu na lokalnim javnim pozivima za podizanje novih nasada višnje maraške na području jedinice lokalne samouprave koja provodi lokalni javni poziv.
Prihvatljive kategorije krajnjih korisnika, uvjeti prihvatljivosti i potrebna dokumentacija pobliže će se utvrditi Uputama za prijavitelje i lokalnim javnim pozivima, u skladu s ovim Programom i pravilima o potporama male vrijednosti u poljoprivrednom sektoru.
IV. UVJETI JAVNOG POZIVA

4.1. Prihvatljive aktivnosti
Sredstva Programa namijenjena su jedinicama lokalne samouprave za provedbu lokalnih javnih poziva za dodjelu potpora poljoprivrednicima za podizanje novih nasada višnje maraške na području Zadarske županije.
Prihvatljive aktivnosti krajnjih korisnika mogu obuhvaćati:
· pripremu i uređenje zemljišta, uključujući čišćenje i krčenje površine, analizu tla, odgovarajuću duboku obradu tla te osnovnu odnosno meliorativnu gnojidbu;
· planiranje i razmjeravanje nasada;
· nabavu odgovarajućeg sadnog materijala višnje maraške;
· pripremu sadnih mjesta i sadnju sadnica;
· postavljanje kolaca, veziva, zaštitnih elemenata i druge opreme potrebne za pravilan razvoj sadnica;
· nabavu i postavljanje sustava navodnjavanja;
· druge stručno opravdane radnje potrebne za podizanje i stavljanje nasada u funkciju.
Točan opseg prihvatljivih aktivnosti i troškova utvrdit će se godišnjim Javnim pozivom Zadarske županije, Uputama za prijavitelje i lokalnim javnim pozivima jedinica lokalne samouprave.
4.2. Iznosi i opseg potpore
Sredstva Zadarske županije dodjeljuju se jedinicama lokalne samouprave za financiranje potpora krajnjim korisnicima u okviru lokalnih javnih poziva. 
Okvirni iznosi potpore po krajnjem korisniku iznose:
	Osnova
	Iznos potpore
	Financiranje
	Napomena

	Po stablu (sadnice)
	do 5 EUR/stablu
	Županija
	Gustoća 500–600 stabala/ha

	Navodnjavanje (po ha)
	do 2.000 EUR/ha
	Županija
	Max 3 ha

	Analiza tla (po ha)
	do 400 EUR/ha
	Županija
	Max 3 ha

	Priprema tla (po ha)
	do 1.000 EUR/ha
	JLS
	Priprema tla za sadnju, osnovna ili meliorativna gnojidba

	Minimalna prijava za stabla
	min. ~1.250 EUR
	—
	250 stabala / 5.000 m²

	Maksimalna prijava za stabla
	max. 8.250,00 EUR
	—
	3 ha po prijavitelju



4.3. Financijski okvir Programa
Za provedbu Programa planiraju se sredstva u ukupnom iznosu do 250.000 EUR Proračuna Zadarske Županije, prema sljedećem okvirnom rasporedu:
1. 2027. godina: do 50.000 EUR
1. 2028. godina: do 100.000 EUR
1. 2029. godina: do 100.000 EUR
Točan iznos sredstava raspoloživih za pojedini provedbeni ciklus utvrđuje se važećim Proračunom Zadarske županije i navodi u godišnjem Javnom pozivu.
Sredstva koja jedinice lokalne samouprave osiguravaju za sufinanciranje prihvatljivih aktivnosti nisu uključena u ukupni financijski okvir Zadarske županije.
V. HODOGRAM PROGRAMA

Program se odvija prema sljedećem hodogramu koji se ponavlja u svakom provedbenom ciklusu:
	Vremenski okvir
	Aktivnost
	Napomena

	Srpanj
	Objava i provedba ankete za iskaz interesa
	Prikupljanje podataka, uz suradnju JLS, o broju zainteresiranih poljoprivrednika, planiranim površinama, potrebnim količinama sadnica i financijskim potrebama

	Kolovoz
	Obrada rezultata ankete, koordinacija potrebnih količina sadnica i priprema Javnog poziva
	Provođenje komunikacije s registriranim dobavljačima radi pravodobnog planiranja i koordinacije sadnog materijala; utvrđivanje uvjeta, dokumentacije, kriterija odabira i raspoloživih sredstava

	 Rujan - Listopad
	Objava godišnjeg Javnog poziva i podnošenje prijava
	Javni poziv otvoren je približno 30 dana

	Listopad - Studeni
	Administrativna provjera i ocjenjivanje prijava
	Provjera dokumentacije

	Studeni - Prosinac
	Donošenje odluke o odabiru JLS i dodjeli sredstava
	Odlukom se utvrđuju odabrane JLS i najviši odobreni iznos sredstava

	Siječanj - Ožujak
	Priprema i objava lokalnih javnih poziva
	Odabrane jedinice lokalne samouprave objavljuju pozive prema poljoprivrednicima kao krajnjim korisnicima



Poljoprivrednici koji podnesu iskaz interesa mogu nakon predaje ankete, na vlastitu odgovornost, započeti pripremne aktivnosti povezane s podizanjem nasada, uključujući planiranje ulaganja, analizu tla i rezervaciju sadnog materijala. Podnošenje iskaza interesa, započinjanje aktivnosti ili rezervacija sadnog materijala ne predstavljaju odobrenje potpore, ne jamče odabir na lokalnom javnom pozivu i ne stvaraju pravo na povrat nastalih troškova. Najraniji datum od kojega troškovi krajnjih korisnika mogu biti prihvatljivi utvrđuje se godišnjim Javnim pozivom Zadarske županije i obvezno se primjenjuje u svim lokalnim javnim pozivima.
VI. OBVEZNA DOKUMENTACIJA ZA PRIJAVU

Način prijave jedinice lokalne samouprave na godišnji Javni poziv Zadarske županije utvrdit  će se Javnim pozivom ali mora sadržavati:
· ispunjen prijavni obrazac s procjenom broja krajnjih korisnika, planiranih površina, potrebnih količina sadnica, planiranih aktivnosti i zatraženog iznosa sredstava; 
· dokaz ili izjavu odgovorne osobe o osiguranim odnosno planiranim vlastitim sredstvima jedinice lokalne samouprave za provedbu Programa; 
· izjavu o prihvaćanju obveze provedbe lokalnog javnog poziva, kontrole namjenskog korištenja sredstava i izvještavanja Zadarske županije; 
· ostalu dokumentaciju utvrđenu godišnjim Javnim pozivom i Uputama za prijavitelje. 
Zadarska županija može tijekom administrativne provjere od prijavitelja zatražiti pojašnjenje ili dopunu dostavljene dokumentacije u roku utvrđenom godišnjim Javnim pozivom.
Dokumentacija koju krajnji korisnici dostavljaju jedinicama lokalne samouprave utvrdit će se Uputama za prijavitelje i lokalnim javnim pozivima.
VII. ISPLATA SREDSTAVA I IZVJEŠTAVANJE O PROVEDBI

Odabrane jedinice lokalne samouprave dužne su dodijeljena sredstva koristiti namjenski, za provedbu lokalnih javnih poziva i isplatu potpora krajnjim korisnicima.
Način i dinamika prijenosa sredstava jedinicama lokalne samouprave, postupak isplate potpora krajnjim korisnicima, potrebna dokumentacija, rokovi, obveze izvještavanja i postupanje s neutrošenim sredstvima utvrdit će se godišnjim Javnim pozivom, Uputama za prijavitelje i ugovorom o dodjeli sredstava.
VIII. POSTUPAK DODJELE SREDSTAVA
Na temelju ovoga Programa Zadarska županija, putem Upravnog odjela za poljoprivredu, ribarstvo i vodno gospodarstvo, objavit će godišnji Javni poziv za dodjelu sredstava jedinicama lokalne samouprave. Javni poziv će se objaviti na službenoj mrežnoj stranici Zadarske županije.
Administrativnu provjeru prijava provodi nadležni upravni odjel, a prihvatljive prijave dostavljaju se Povjerenstvu za ocjenjivanje prijava koje imenuje župan.
Povjerenstvo ocjenjuje prijave prema kriterijima utvrđenima godišnjim Javnim pozivom i Uputama za prijavitelje te izrađuje prijedlog odluke o odabiru jedinica lokalne samouprave i dodjeli sredstava.
Odluka župana s podacima o JLS kojima je odobreno financiranje i iznosima financiranja objavit će se na mrežnoj stranici Zadarske županije www.zadarska-zupanija.hr čime će se svi prijavitelji smatrati obaviješteni o rezultatima Javnog poziva.

Prijavitelji koji nisu zadovoljni odlukom mogu podnijeti prigovor isključivo na proceduralne povrede u roku od 8 radnih dana od objave rezultata. Odluku po prigovoru donosi župan. Prigovor ne odgađa izvršenje odluke i daljnju provedbu natječajnog postupka.

Međusobna prava i obveze Zadarske županije i odabranih jedinica lokalne samouprave uređuju se ugovorom o dodjeli sredstava.
IX. UGOVARANJE SUFINANCIRANJA
S odabranim jedinicama lokalne samouprave Zadarska županija sklapa Ugovor o sufinanciranju kojim se uređuju prava i obveze strana. Ugovor se sklapa u roku 5 dana od dostave ovjerene bjanko zadužnice do najvećeg iznosa koji premašuje visinu vrijednosti odobrenih sredstava koju je JLS dužan dostaviti u roku od 5 dana od donošenja Odluke župana o financiranju koja će se objaviti na mrežnoj stranici Zadarske županije. Ugovorom se definiraju predmet, iznos sredstava, rokovi, način isplate i izvještavanja.
X. KONTROLA KORIŠTENJA SREDSTAVA
Jedinice lokalne samouprave odgovorne su za kontrolu provedbe lokalnih javnih poziva i namjenskog korištenja sredstava od strane krajnjih korisnika.
Zadarska županija ima pravo provoditi administrativnu i terensku kontrolu korištenja dodijeljenih sredstava kod jedinica lokalne samouprave te, prema potrebi, kod krajnjih korisnika.
Način provedbe kontrole, obveze čuvanja dokumentacije i izvještavanja pobliže se utvrđuju godišnjim Javnim pozivom, Uputama za prijavitelje i ugovorom o dodjeli sredstava.
XI. POVRAT SREDSTAVA
Ako se utvrdi da je jedinica lokalne samouprave dostavila neistinite podatke, nenamjenski koristila sredstva, nije ispunila preuzete obveze ili nije opravdala dodijeljena sredstva, Zadarska županija zatražit će povrat cjelokupnog ili razmjernog dijela isplaćenih sredstava, uvećanog za zakonsku zateznu kamatu.
Jedinica lokalne samouprave dužna je vratiti i sva neutrošena sredstva te sredstva koja su krajnji korisnici koristili protivno uvjetima lokalnog Javnog poziva.
Ako je jedinici lokalne samouprave pogreškom isplaćen iznos veći od pripadajućeg, dužna je vratiti više isplaćeni iznos.
Rokovi, način povrata sredstava i odgovornost jedinice lokalne samouprave pobliže se utvrđuju godišnjim Javnim pozivom i ugovorom o dodjeli sredstava.
XII. DODATNE INFORMACIJE
Sve informacije vezane uz Javni poziv mogu se dobiti u Upravnom odjelu za poljoprivredu, ribarstvo i vodno gospodarstvo putem elektronske pošte: poljoprivreda@zadarska-zupanija.hr.

